SIMAT จับมือ “เอฟโอทีฯ”  พัฒนาอินเทอร์เน็ต ขยายฐานสู่ ตจว.
SIMAT จับมือ บริษัท เอฟโอที เอ็มเอสโอ จำกัด ภายใต้เครือ “เจริญเคเบิลทีวี” ลุยพัฒนาธุรกิจบรอดแบนด์ในโครงการ SINET หวังผู้ใช้บริการอินเทอร์เน็ตให้บริการในพื้นที่กรุงเทพฯ บุกขยายฐานลูกค้าใหม่ในต่างจังหวัด
28 มิ.ย. 2564

นายธีรวุฒิ กานต์นิภากุล ประธานเจ้าหน้าที่ฝ่ายลงทุน บริษัท ไซแมท เทคโนโลยี จำกัด (มหาชน) หรือ SIMAT เปิดเผยว่า เมื่อวันที่ 25 มิถุนายน 2564 ที่ผ่านมา บริษัทฯ ได้ลงนามบันทึกข้อตกลง (MOU) กับบริษัท เอฟโอที เอ็มเอสโอ จำกัด หรือ FOT บริษัทในเครือเจริญเคเบิลทีวี เคเบิลทีวีอันดับ 1 ของประเทศ วัตถุประสงค์เพื่อร่วมพัฒนาธุรกิจอินเทอร์เน็ตบรอดแบนด์ในโครงการ SINET ในพื้นที่กรุงเทพฯ เชียงใหม่ นครราชสีมา ขอนแก่น เป็นต้น โดยเป็นการนำทรัพยากรที่เกี่ยวข้องของทั้งสองฝ่ายมาใช้ประโยชน์ร่วมกันเพื่อยกระดับสินค้าหรือบริการทั้งในด้านคุณภาพ และปริมาณ ให้สามารถเกิดความได้เปรียบในการแข่งในตลาดได้
ทั้งนี้ FOT เป็นผู้ประกอบธุรกิจ ในเครือ “เจริญเคเบิลทีวี” ที่ดูแลด้านการขยายตัวของกิจการ ในบริการด้านอินเทอร์เน็ต เคเบิลทีวี และบริการอื่น ๆ ของเครือเจริญเคเบิลทีวีที่ให้บริการในพื้นที่กรุงเทพฯ ขยายสู่พื้นที่ต่างจังหวัด
โดยในการร่วมมือพัฒนาธุรกิจอินเทอร์เน็ตบรอดแบนด์โครงการ SINET ที่เป็นการนำทรัพยากรที่เกี่ยวข้องของทั้งสองฝ่ายมาร่วมกัน เพื่อใช้ประโยชน์ให้เกิดประสิทธิภาพสูงสุดซึ่งในการทำธุรกิจอินเทอร์เน็ตบรอดแบนด์ในครั้งนี้ถือว่าเป็นก้าวแรกของความร่วมมือที่สำคัญ ที่สามารถขยายต่อยอดธุรกิจร่วมกันให้เติบโตเข้าสู่ระดับประเทศได้
ด้านประธานเจ้าหน้าที่ฝ่ายลงทุน SIMAT มั่นใจว่า การร่วมมือพัฒนาธุรกิจกับ FOT ซึ่งเป็นบริษัทในเครือของเจริญเคเบิลทีวี เคเบิลทีวีอันดับ 1 ของประเทศ ถือเป็นการสร้างปรากฎการณ์ Synergy ครั้งสำคัญ ในส่วนของการบริการอินเทอร์เน็ตบรอดแบนด์สามารถปรับเพิ่มความเร็วอินเทอร์เน็ตให้ลูกค้าได้สูงขึ้น ซึ่งการเสริมบริการเคเบิลทีวีที่มีช่องรายการในระบบดิจิตอลกว่า 150 ช่องรายการ รวมไปถึงการเพิ่มบริการจากทางเจริญเคเบิลทีวี
ขณะที่ SINET เองก็มีโครงข่ายรองรับการให้เช่นเดียวกัน โดยเป็นการเพิ่มบริการระบบทีวีดิจิตอลระบบ IPTV Internet Leased Line หรือ Internet ในองค์กรสำหรับลูกค้ากลุ่ม Hospitality (โรงแรม , โรงพยาบาล) ซึ่งถือเป็นกลุ่มลูกค้าใหม่ที่ทางโครงการ SINET มีพื้นที่บริการอยู่แล้ว และเพิ่มโอกาสการเติบโตให้กับเจริญเคเบิลทีวี ในการขยายพื้นที่ให้บริการไปยังจังหวัดหลักๆ ที่สำคัญของประเทศ ถือเป็นการผสานความแข็งแกร่งให้กับทั้งสององค์กรเข้าร่วมกัน